《旅次寄宝觉讷师》
宋代·王令

小雨破宿暑，晓风忽焉遒。
山深树翳阴，蜩蚻应已秋。
清坐想高绝，语言谁应酬。
岂不念一往，抱病终自留。
羁旅少往还，有来或非俦。
命仆一谢之，纵我冠屦休。
移床上高堂，解书散床头。
於此有嘉兴，念世谁与谋。
独思山林入，兹意可绸缪。
何当买田庐，共遂丘壑游。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。